તેમની સમાજસેવાનો અંદાજ એના પરથી જ લગાવી શકાય છે કે, નિવૃત્ત થયા ત્યારથી તેમના પેન્શનની તમામ રકમ ગરીબ દલિત કન્યાઓના ભણતર પાછળ વપરાતી હતી. પોતે તલાટી રહી ચૂક્યા હોઈ સરકારી તંત્ર કેવી રીતે કામ કરે છે તેની રજેરજથી તેઓ વાકેફ હતા. એટલે તેમણે ફરી એકડે એકથી અરજીઓ કરવી શરૃ કરી છતાં તંત્રની નીંભરતા યથાવત્ રહી. કંટાળીને તેમણે જાન્યુઆરી-૨૦૧૮માં તેમણે ગાંધીનગર જઈને જવાબદાર તંત્રને ચેતવણી આપી કે, ૩૧-૦૧-૨૦૧૮ સુધીમાં આ મામલે કોઈ નિવેડો નહીં આવે તો તેઓ અરજદારો સાથે આત્મવિલોપનની તારીખ નક્કી કરશે.